Die Plastiek Probleem | Vroutjie, Vir Ewig
Die Plastiek Probleem
January 1, 2019 January 1, 2019 ~ vroutjie
Almal weet van aardsverhitting en klimaatsverandering en hoe skadelik dit is. En, bewustelik of onbewustelik, probeer almal so nou en dan ietsie doen om 'n (baie) klein bietjie minder skade aan die natuur te rig. Of dit nou is om jou sigaretstompie in 'n asblik te gooi, om jou eie kompos hoop te hê, om herwinbare sakke te gebruik of eerder te loop as êrens te ry – dis iets!
Met Lize se ondersteuning, raak ons al meer bewus van die skadelike dinge wat ons doen: plastieksakkies om space food (readymade meals) te vries by die huis. Tien strooitjies by restaurante of wegneem eetplekke (waarvan die ongebruiktes ook net so weggegooi word,) wegneem koppies by die koffie stasies by die werk… Al hierdie klein goedjies dra by tot die kilometers van see wat toe lê onder (en soms bo) lae en lae van plastiek.
Ons gebruik nou herbruikbare sakke vir kruideniersware (as ons dit vergeet moet ons alles met die hand dra as 'straf' – anders hoe gaan ons leer?), ons vat ons eie bekers na die koffie stasie en gebruik bakkies in plek van sakkies om dinge in te vries. Lize ('n bestuurder by 'n franchise restaurant – nie Spur nie), neem deel aan die The Last Straw projek en deel slegs strooitjies uit saam met melkskommels of wanneer die kliënte vra. Ocean Basket is ook deel hiervan, en Mugg & Bean het nou die aller-aakligste papier-strooitjies begin gebruik.
So 'n tydjie gelede is ons by 'n kunsmark, waar die mense blyk om ook baie natuurbewus te wees, en ons kry papier-strooitjies saam met ons drankies! Vir die eerste 10 minute was ons vreeslik beïndruk. En toe besef ek hulle het ons 'n ekstra R 5.00 gevra per strooitjie, en die strooitjie het stiptelik verander in 'n papperysel. Ons besluit toe dat metaal-, bamboes- of silikon- strooitjies beter sal wees, omdat dit herbruikbaar is en wonder of papier strooitjies nie slegter is vir die natuur as wat mense wil voorgee nie.
Al die maatskappye wat sê "save a tree – think before you print" of "save the environment, go paperless" en so aan, laat mens glo om papiergebruik te verminder voordelig is vir natuur. Maar is dit regtig?
Baie vegetariërs vermy vleis omdat beespoep 'n aansienlike aandeel het in die hoeveelheid skadelike gasse in die atmosfeer – of hulle verkies "grassfed" beeste – wat minder gasse vrystel omdat hulle nie soveel ekstra hormone en antibiotikums inkry nie. Toe die gemeenskap uitvind Woolworths se heilige beeste is nie so heilig nie, toe stop hulle om Woolworths se nie-so-heilige melk te koop nie. Ons wil minder plastiek in die see hê – so ons gebruik minder plastiek. Ons wil meer appels hê, so ons koop meer appels. Ons wil eerder klein besighede as groot besighede ondersteun, so ons spandeer ons geld by die klein plekkies.
Alle aktivis-dinge soos hierdie, kom terug na die eenvoudige "vraag-en-aanbod" konsep. Hoe meer van 'n produk mense bereid is om te koop teen 'n prys, hoe meer van daardie produk is beskikbaar. Hoe meer plastiek mens koop, hoe meer plastiek ís daar om te koop. Hoe meer brood mens koop, hoe meer brood is beskikbaar in die winkel, hoe meer rak spasie neem dit op en hoe groter verskeidenheid is daar. As 'n restaurant besef almal koop hulle lasagne, sal hulle dit nie afhaal wanneer die menu verander nie. Solank as wat mense hoeders en eiers koop, gaan mense teël met hoenders.
Gaan papier (plantasies) nie dan presies dieselfde werk nie? Hoe meer houtprodukte daar gebruik word, hoe groter is die nood om plantasies beter in stand te hou, te vergroot, te versprei of die hoeveelheid te vermeerder. 'n Paar artikels op die internet stem saam, papier- en houtverbruik is nie die aarde se vyand soos wat plastiek en beeste is nie – die vermeerderde plantasies is goed vir die atmosfeer. Ontbossing is natuurlik 'n hele ander probleem, maar dit het nie juis veel met die houtindustrie te doen nie – eerder met oorlewing van die ongeleerde, werklose, huislose slagoffers van swak regerings.
So, as ons ietsie (kleins) vir die natuur wil doen – vermy plastiek (veral dié wat mens net een keer gebruik en weggooi) en probeer die papier of bamboes of metaal alternatiewe. Dis 'n awesome ondervinding saam met die regte mense – dit kan 'n regte speletjie wees om aan kreatiewe alternatiewe te dink!